Kamtsjatka-krai beslaan die Kamtsjatka-skiereiland, die aangrensende deel van die vasteland, die Karaginski-eiland en die Kommandeureilande. Dit word in die ooste begrens deur die Beringsee van die Stille Oseaan (’n kuslyn van meer as 2 000 km) en in die weste deur die See van Ochotsk (ook ’n kuslyn van sowat 2 000 km).
Die Kronotski-natuurreservaat is ’n natuurgebied aan die kus van die Kamtsjatka-skiereiland wat gereserveer word vir die studie van natuurwetenskap in die afgeleë Russiese Verre Ooste. Dit is in 1934 geskep en beslaan tans ’n oppervlakte van 10 990 km2. Dit bevat ook Rusland se enigste geiserbekken, asook verskeie bergreekse met talle vulkane wat óf aktief óf uitgedoof is. Vanweë die streek se dikwels strawwe klimaat en sy mengsel van vulkane en geisers, word dit dikwels beskryf as "die land van vuur en ys".
Die reservaat is hoofsaaklik toeganklik vir wetenskaplikes, maar toeriste kan ook op helikoptervlugte gaan. Unesco het die Kronotski-natuurresevaat tot ’n wêrelderfenisgebied verklaar.
Grondstowwe sluit in steenkool, goud en aardgas. Die meeste mense woon in die hoofstad en werk hoofsaaklik in die vissery-, houtkap- en toerismebedryf asook vir die weermag. Daar is nog ’n groot militêre aanwesigheid op die skiereiland.